ANC sê oor Modise se plaasFoto: eNuus Die ANC het dié uitlating gemaak in reaksie op mediaberigte dat talle diere op Thandi Modise, voorsitter van die Nasionale Raad van Provinsies se plaas gevrek en in haglike omstandighede geleef het. Stone Sizani, die hoofsweep van die ANC, het gesê hy deel Modise se sentiment dat dit ‘n ongelukkige voorval is en nooit moes gebeur het nie. “Ons is tevrede dat sy die nodige stappe neem om die situasie reg te stel en te verseker dat dit nie weer in die toekoms gebeur nie,” het Sizani gesê. Hy sê hy het egter opgemerk dat hierdie situasie nou verpolitiseer word, en dat die party se teenstanders nou gebruik maak hiervan om die party aan te val en te diskrediteer rakende sy beleid oor grondhervorming. “Ons is gewalg deur die pogings van strukture soos die DA wat hierdie voorval opportunisties gebruik om die grondhervormingsprogram te diskrediteer en swart boerdery inherent te projekteer as ‘n mislukking. Hierdie siening poog om nie net die belangrike en dringende nasionale program vir die regstelling van die ongeregtighede van 1913 te ondermyn nie, maar getuig ook van rassistiese ondertone,” het hy bygevoeg. Sizani sê hy is seker dat, indien gevestigde boere soortgelyke foute gemaak het, dit nie aan ‘n soortgelyke mediaskouspel of politieke aanstellerigheid onderwerp sou wees nie, maar het dit benadruk dat enige lyding wat diere beleef het, nooit geregverdig kan word nie. Volgens Sizani maak die DA hom egter aan “obsene skynheiligheid en rassisme” skuldig. Hy sê die DA het voorheen ‘n oorverdowende stilte gehandhaaf wanneer geweldsdade teenoor mense op plase gepleeg is. “Soos die misbruik van plaaswerkers en die moord op swart mense omdat hulle glo vir bobbejane aangesien is.” Die ANC sê hy sal nie afgeskrik word rakende sy besluit om die grondherverdelingsproses en landelike ontwikkeling te bespoedig nie. Lees ook: Video: ‘Ergste geval van dieremishandeling in 20 jaar’ ‘Modise moet van dieremishandeling aangekla word’ Varke verhonger, vreet glo mekaar op Modise se plaas